Toidupank tegi jõulukuul ligi 3000 toiduabipakki - Estonian World Review
Toidupank tegi jõulukuul ligi 3000 toiduabipakki
Tuhanded head inimesed ja paljud ettevõtted aitasid Toidupangal komplekteerida jõulupakid Eesti peredele, kes elavad allpool vaesuspiiri. Kui eelmisel aastal oli pakke umbes 1600, siis sellel aastal tehti kokku 2878 jõulupakki.
Tallinnas pakiti suhteliselt suuremad toidukastid, sest Tallinna Toidupank saab ettevõtetelt enam annetusi ja jagab neid ka teiste toidupankaga. Samuti läksid pealinnas hästi toidukogumispäevad. „Tahaksin väga tänada kõiki häid inimesi, nii suuri kui väikesi, kes on toetanud meie tööd kas rahaliselt või on osalenud toidukogumispäevadel,“ ütleb Toidupanga juht Piet Boerefijn. „Ilma kõigi nende inimeste abita poleks me nii paljusid aidata saanud.“
Sellest tulenevalt kuulub toidupankade siiras tänu ja lugupidamine järgmistele ettevõtetele ning organisatsioonidele, kes läinud aasta jooksul toidupanku kõige enam toetasid:
Toidukaup : Leibur, Fazer, Linerel, Bambona, Haljas, Prisma Peremarket, NP Foods, Valio, Rimi Eesti, Unilever, Oru farm, Santa Maria, Saku Õlletehas, Svensky, Tere, Salvest, Kapten Grant, Vičiunai Baltic, Maag, Kalev, Põltsamaa Felix, Coca-Cola, Salestar. Oluline on olnud ka PRIA kaudu saadud ELi toiduabi.
Transport : Smarten Logistics, VR Transpoint, Nordnet, Est-Trans Kaubaveod.
Rahaline toetus ja partnerlus/koostöö : Swedbank, Avatud Eesti Fond, SA JCG, International Women's Club Tallinn Kodanikuühiskonna Sihtkapital, Norwex Baltic, Remedium, Elion, Elisa, Tallinna Linnavalitsus, Children For A Better World, Olympic Casino, Hollandi Kuningriigi Suursaatkond, Heateo Sihtasutus, Teeme Ära!, Eesti Advokatuur ja Päästearmee.
Tänusõnad kuuluvad samuti paljudele teistele MTÜdele, KOVidele ja firmadele, kellega on olnud koostööd väiksemas mahus.
Toidupank võtab kaubandusest ja tootmisest vastu peagi realiseerimistähtaja ületavaid tooteid, komplekteerib vabatahtlike abiga toidukastid ja jagab need laiali enim puudust kannatavatele inimestele ja peredele, aidates nõnda kaasa raiskamise vähenemisele ühiskonnas ja jagades toitu neile, kel on sellest puudu. Iganädalaselt jõuab täna Toidupanga toiduabi umbes 1300 pereni Eestis.